
MBI PËRCAKTIMIN E ÇMIMIT TË SHITJES SË ENERGJISË ELEKTRIKE TË FURNIZUAR NGA FURNIZUESI I MUNDËSISË SË FUNDIT PËR MUAJT JANAR DHE SHKURT 2018

Në mbështetje të neneve 16 dhe 87, pika 4, të ligjit nr. 43/2015 “Për sektorin e energjisë elektrike”; “Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, miratuar me vendimin e Bordit të ERE-s nr. 201, datë 4.12.2017, nenit 15 të rregullores “Për organizi-min, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i ERE-s, në mbledhjen e tij të datës 26.3.2018, mbasi shqyrtoi relacionin e përgatitur nga Drejtoria e Tarifave dhe Çmimeve, “Mbi përcaktimin e çmimit të shitjes së energjisë elektrike të furnizuar nga Furnizuesi i Mundësisë së Fundit për muajt janar dhe shkurt 2018,”
konstatoi se:
- OSHEE sh.a., me anë të shkresës nr. 875/2 prot., datë 20.2.2018 (protokolluar në ERE, me nr. 72/2, datë 22.2.2018), dërgoi në ERE aplikimin e çmimit të shitjes së energjisë elektrike për klientët e lidhur në nivelin e tensionit 35 kV, të cilët furnizohen nga Furnizuesi i Mundësisë së Fundit për muajin janar dhe muajin shkurt 2018.
- OSHEE sh.a. e ka paraqitur këtë aplikim/ informacion mbi llogaritjen e çmimit të shitjes së energjisë elektrike për klientët e lidhur në 35 kV, të cilët ndodhen në kushtet e furnizimit nga Furnizuesi i Mundësisë së Fundit për muajin janar dhe shkurt 2018, në zbatim të “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”.
- Në mbështetje të nenit 8 të “Metodologjisë së përcaktimit të çmimit të shitjes së energjisë elektrike nga furnizuesi i mundësisë së fundit”, llogaritja e çmimit të Furnizuesit të Mundësisë së Fundit bazohet në formulën e mëposhtme:
ÇFMFt = KDFPt + CBEt + TRrTSHt 
ose: 
ÇFMFt = CBEt +10% CBEt + TRrTSHt

- Të dhënat e paraqitura nga OSHEE sh.a. në këtë aplikim u krahasuan me raportimet periodike të OSHEE sh.a., mbi blerjen e energjisë në treg të parregulluar për muajt respektivë, të dërguara në ERE.
- Sa më sipër, në zbatim të pikës 2, të nenit 7 të metodologjisë përkatëse, çmimi maksimal i blerjes së energjisë në treg të parregulluar për muajin janar 2018 rezulton 64.00 euro/MWh dhe për muajin shkurt 2018 rezulton 44.97 euro/ MWh.
- Kursi zyrtar i këmbimit sipas Bankës së Shqipërisë në ditën kur është mbyllur procedura e blerjes së energjisë elektrike nga tregu i parregulluar për sistemin e shpërndarjes për muajin janar 2018 rezulton 132.88 lekë/euro dhe për muajin shkurt 2018 rezulton 133.48 lekë/ euro. 
- ERE, në datën 2.3.2018, organizoi një seancë dëgjimore, me shoqërinë OSHEE sh.a. në lidhje me përcaktimin e çmimit të shitjes së energjisë elektrike nga Furnizuesi i Mundësisë së Fundit, ku u kërkua informacion në lidhje me kostot e furnizimit të energjisë elektrike nga ky furnizues, si dhe u la detyrë që OSHEE sh.a. të kryejë një analizë specifike mbi kostot e FMF-së të cilën në periudhën në vazhdim duhet ta paraqesë pranë ERE-s. Në vijim të sa më sipër ERE mundet të kryejë llogaritjet e saj për të përcaktuar nëse marzhi i furnizimit prej 10% i kostos së blerjes së energjisë elektrike, përcaktuar në metodologjinë përkatëse, i mbulon apo jo kostot e furnizimit.
- Shoqëria OSHEE sh.a., me shkresën nr. 4396 prot., datë 8.3.2018, paraqiti në ERE informacion mbi kostot e furnizimit të shkaktuara gjatë muajve janar dhe shkurt 2018, të cilat mesatarisht arrijnë në 10% të kostos së blerjes së energjisë. Sipas OSHEE sh.a. norma mesatare prej 10% është brenda përcaktimeve të vendosura dhe në pikën 4, të nenit 6 të metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit. 
- Kostot e furnizimit me energji elektrike janë llogaritur duke u bazuar në nenet 6 dhe 7 të metodologjisë në fuqi dhe rezultojnë 0.85 lek/ kWh për muajin janar 2018 dhe 0.60 lek/kWh për muajin shkurt 2018.
- Tarifa e përdorimit të rrjetit të transmetimit, miratuar me vendimin e Bordit të ERE-s nr. 210, datë 28.12.2017 “Për miratimin e tarifës së shërbimit të transmetimit të energjisë elektrike nga OST sh.a. për vitin 2018” është 0.75 lekë/ kWh.
- Tarifa e përdorimit të rrjetit të shpërndarjes në nivelin e tensionit 35 kV, miratuar me vendimin e Bordit të ERE-s nr. 211, datë 28.12.2017 “Mbi fillimin e procedurës për shqyrtimin e aplikimit të OSHEE sh.a. për tarifat e shërbimit të shpërndarjes së energjisë elektrike sipas nivelit të tensionit dhe lënien në fuqi të çmimeve me pakicë për klientët që shërbehen nga Furnizuesi i Shërbimit Universal për vitin 2018” është 1.5 lekë/kWh.
- OSHEE, me gjithë komunikimet e vazhdueshme të zhvilluara në kuadër të procesit të nisur mbi miratimin e çmimit të shitjes për klientët e Furnizuesit të Mundësisë së Fundit për periudhën janar dhe shkurt 2018, nuk ka mundur të dokumentojë koston e disbalancave për njësi të energjisë së furnizuar në rolin e Furnizuesit të Mundësisë së Fundit për muajt janar–shkurt 2018.
Për gjithë sa më sipër, Bordi i ERE-s

VENDOSI:

1. Të miratojë çmimin e shitjes së energjisë elektrike të furnizuar nga Furnizuesi i Mundësisë së Fundit, prej 11.6 (njëmbëdhjetë pikë gjashtë) lekë/kWh për muajin janar 2018 dhe 9.5 (nëntë pikë pesë) lekë/kWh për muajin shkurt 2018. 
2. Drejtoria e Tarifave dhe Çmimeve të njoftojë palët e interesuara për vendimin e Bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

